A4-0338/95

Päätöslauselma samapalkkaisuutta samanarvoisissa työtehtävissä käsittelevästä muistiosta

Euroopan parlamentti, joka

- ottaa huomioon komission muistion samapalkkaisuudesta samanarvoisissa työtehtävissä (KOM(94)0006 - C4-0084/94),

- ottaa huomioon EY:n perustamissopimuksen liitteenä olevan pöytäkirjan EY:n perustamissopimuksen 119 artiklasta ja sosiaalipolitiikkaa koskevan pöytäkirjan 6 artiklan 3 kohdan,

- ottaa huomioon mies- ja naispuolisten työntekijöiden samapalkkaisuusperiaatteen soveltamista koskevan jäsenvaltioiden lainsäädännön lähentämisestä annetun direktiivin 75/117/ETY,

- ottaa huomioon komission valkoisen ja vihreän kirjan sosiaalipolitiikasta ja työllisyydestä,

- ottaa huomioon komission kolmannen naisten ja miesten tasa-arvoisia mahdollisuuksia koskevan keskipitkän aikavälin toimintaohjelman ja komission ehdotuksen neljänneksi naisten ja miesten tasa-arvoisia mahdollisuuksia koskevaksi toimintaohjelmaksi (1996 - 2000),

- ottaa huomioon naisten oikeuksien valiokunnan maaliskuussa 1992 järjestämän samapalkkaisuutta käsitelleen kokouksen johtopäätökset ja ehdotuksen hyväksyä muistio samapalkkaisuudesta samanarvoisissa työtehtävissä,

- ottaa huomioon naisten oikeuksien valiokunnan 21. ja 22. maaliskuuta 1995 pidetyn kuulemistilaisuuden johtopäätökset,

- ottaa huomioon naisten oikeuksien valiokunnan mietinnön sekä sosiaali- ja työllisyysasiain valiokunnan lausunnon (A4-0338/95),

A. katsoo, että kaikissa Euroopan maissa naisten aktiivisuus ja työssäkäynti on kasvanut huomattavasti,

B. katsoo, että työmarkkinat ovat kuitenkin jakautuneet yhtä huomattavasti, niin että suuri osa naistyövoimasta on palvelu- ja hoitoalalla,

C. katsoo, että tietyn alan naisistuminen tai naisten suuri keskittyminen joillekin aloille on palkkauksen epätasa-arvoisuuden pääasiallisimpia syitä,

D. katsoo, että ammatillinen eristyminen on huomattavaa huolimatta naisten koulutustason noususta,

E. katsoo, että työmarkkinoiden rakenteelliset muutokset (epätavalliset työt, osa-aikaisuus, määräaikaiset työt, kotona tehtävä työ) voivat johtaa naisten vielä suurempaan ammatilliseen eristymiseen ja vaikuttaa negatiivisesti samapalkkaisuuteen,

F. katsoo, että työmarkkinoilla tapahtuva syrjintä (sekä tiettyjen toimialojen tai ammattien naisvaltaistuminen) on yksi pääsyy naisten ja miesten välisiin jatkuviin palkkaeroihin ja että sen lisäksi myös kotitöiden epätasainen jakaminen miesten ja naisten kesken vaikuttaa naisten työssä käyntiin ja sitä voidaan pitää ammatillisen syrjinnän ja epätasa-arvoisten palkkojen syynä,

G. katsoo, että palkkasyrjintä aiheuttaa muunlaista syrjintää erityisesti työttömyyskorvauksiin ja eläkkeisiin liittyen,

H. katsoo, että meneillään oleva muuttoliike koskee naisia merkittävällä tavalla,

I. ottaa huomioon perherakenteen muuttumisen ja yksineläjien sekä yksinhuoltajaperheiden lisääntymisen,

J. katsoo, että edellä mainitun direktiivin 75/117/ETY soveltamiseksi jäsenvaltioissa annetuista laeista huolimatta ero miesten ja naisten vähimmäispalkoissa on edelleen kasvamassa,

K. katsoo lisäksi, että sukupuolten väliset palkkaerot samanarvoisista työtehtävistä ovat vain yksi syrjinnän muoto työmarkkinoilla ja että kyseiset erot johtuvat myös muista syistä, kuten työmarkkinoiden rakenteesta alueellisella tasolla, palkkojen rakenteesta tai sellaisten sosiaalisten tukirakenteiden puuttumisesta, jotka mahdollistavat sen, että miehet ja naiset voivat yhdistää perhevelvollisuudet ja ammatissa toimimisen,

L. katsoo, että mielivaltaiset säästöt julkisissa menoissa vaikuttavat suorasti tai epäsuorasti kielteisesti naisten työllisyyteen ja sosiaalisten palvelujen, kuten lasten- ja vanhustenhoidon saatavuuteen,

M. katsoo, että kyseisen epätasa-arvoisen tilanteen ja perustamissopimuksen direktiivien ja yhteisöjen tuomioistuimen oikeudenkäyttövallan äärimmäisen hitaiden vaikutusten vuoksi on tarpeen soveltaa asianmukaisia myönteisiä toimenpiteitä;

1. Pyytää, että hallitusten välisessä konferenssissa muotoillaan samasta työstä maksettavaa samaa palkkaa koskevan EY:n perustamissopimuksen 119 artiklan sanamuoto Euroopan yhteisöjen tuomioistuimen oikeuskäytännön mukaiseksi, kuten muistiossa esitetään;

2. Suhtautuu myönteisesti isyys- ja äitiyslomista tehtyihin sopimuksiin ja pyytää, että lopputuloksena nykyisestä kuulemismenettelystä, jossa työmarkkinaosapuolet ovat mukana, neuvosto hyväksyisi viipymättä isyys- ja äitiyslomia sekä perhesyihin liittyviä lomia koskevan ehdotuksen; kehottaa jäsenvaltioita viipymättä panemaan sopimuksen täytäntöön ja ratkaisemaan samalla tuloja koskevan kysymyksen; kehottaa työmarkkinaosapuolia aloittamaan mahdollisimman pian neuvottelut todistustaakasta, epätyypillisestä työstä ja osa-aikatyöstä, jotta asiassa päästäisiin sopimukseen sosiaalipolitiikkaa koskevaan pöytäkirjaan liittyen; pyytää, että mikäli työmarkkinaosapuolet eivät pääse sopimukseen, komissio

- esittää viipymättä epätyypillistä työtä koskevan direktiivin

- esittää uudelleen todistustaakan mitätöimistä koskevan direktiivin;

3. Pyytää komissiota laatimaan ehdotuksen direktiiviksi positiivisten toimenpiteiden toteuttamisesta naisiin kohdistuvan syrjinnän poistamiseksi;

4. Suhtautuu myönteisesti komission julkaisemaan muistioon samapalkkaisuudesta samanarvoisissa työtehtävissä lähtökohtana yksityiskohtaisemmalle strategialle;

5. Pyytää komissiota arvioimaan ensisijaisesti työmarkkinoita koskevien ehdotustensa vaikutusta palkkatasa-arvoon sekä kysynnän että tarjonnan kannalta;

6. Pyytää komissiota

- tarjoamaan eri osapuolille järjestelmällistä, laaja-alaista ja helposti saatavilla olevaa tietoa oikeuskäytännöstä, joka koskee palkkasyrjintää, työmarkkinoiden kehittymisen taloudellista analyysia sekä samapalkkaisuuden toteutumista koskevien yhteisön politiikkojen kehittymistä,

- voimistamaan ja mukauttamaan olemassa olevia välineitä,

- tukemaan niiden ryhmien ja osapuolien riittävää koulutusta, joita samapalkkaisuus koskee;

7. Pyytää komissiota käyttämään enemmän EY:n perustamissopimuksen 169 artiklassa tarkoitettua velvollisuuden täyttämättä jättämistä koskevaa menettelyä;

8. Pyytää komissiota panemaan alulle hankkeita oikeudellisen neuvonnan järjestämiseksi ja osallistumaan pilottioikeudenkäyntihankkeisiin niissä maissa, joissa näitä kanteita nostetaan vain vähän;

9. Pyytää komissiota välittämään parlamentille pikimmiten luonnoksen samapalkkaisuutta koskevaksi menettelytapasäännöksi;

10. Pyytää, että säännössä edistettäisiin

a) palkkarakenteen täsmällistä analyysia sukupuoleen perustuvan syrjinnän yksilöimiseksi,

b) asianmukaisia toimia syrjinnän poistamiseksi,

c) toimenpiteitä, joiden avulla helpotetaan säännön käyttöä työmarkkinaosapuolien osalta;

11. Kehottaa komissiota ja erityisesti EUROSTATia toimimaan yhteistyössä kansallisten tilastollisten tutkimuslaitosten kanssa, jotta edistettäisiin pysyvää, yhdenmukaista ja vertailukelpoista tietojärjestelmää, joka mahdollistaa palkkaerojen mittaamisen ja tutkimuksen sukupuolten välisestä palkkasyrjinnästä jaoteltuna mahdollisimman paljon alueen, alan ja ammatin mukaan siinä tarkoituksessa, että kerätään tietoja kysely- ja paneelitutkimustekniikalla ja että tietoja julkaistaan vuosittain;

12. Onnittelee komissiota palkkojen rakennetta ja jakautumista koskevista tilastotiedoista annettavan asetuksen suunnitellusta hyväksymisestä ja pyytää, että kyseisessä asetuksessa kiinnitettäisiin erityisesti huomiota naisvaltaisiin aloihin julkisesta sektorista alkaen;

13. Pyytää komissiota tutkimaan esimerkkejä uusista luovista tavoista, jotka koskevat samanarvoisen työn samapalkkaisuutta koskevaa kollektiivista ja ennakoivaa lainsäädäntöä (kuten Ontariossa, Kanadassa), ja tutkimaan, voidaanko näitä soveltaa Euroopan unioniin;

14. Pyytää komissiota laatimaan tutkimuksen työtehtävien sukupuolesta riippumattomasta arviointitavasta yhdessä työtehtävien arvioinnin ja tasa- arvoisen kohtelun asiantuntijoiden kanssa ja järjestämään aiheesta eurooppalaisen konferenssin;

15. Vaatii jäsenvaltioita soveltamaan pikaisesti miesten ja naisten samapalkkaisuutta samanarvoisesta työstä koskevia lakeja, jotka ovat yhdenmukaisia Euroopan yhteisöjen tuomioistuimen oikeuskäytännön kanssa, sekä määräämään menettelyistä ja seuraamuksista, joilla niiden soveltaminen varmistetaan;

16. Pyytää jäsenvaltioita vahvistamaan järjestelyt, joiden mukaisesti työmarkkinaosapuolet ja jäsenvaltioiden tasa-arvoviranomaiset voivat ryhtyä oikeustoimiin suorissa tai epäsuorissa palkkasyrjintätapauksissa;

17. Pyytää jäsenvaltioita sisällyttämään lainsäädäntöönsä erityiset toimenpiteet ennen kaikkea koulutusalalla ja työn järjestämisen osalta palkkaerojen vähentämiseksi;

18. Pyytää jäsenvaltioita edistämään niiden asiantuntijoiden käytännön koulutusta ja oikeudellista koulutusta, jotka voivat tunnistaa samapalkkaisuuteen liittyvät tilanteet ja tutkia niitä sekä esittää ongelmiin käytännön ratkaisut;

19. Pyytää jäsenvaltioita, komissiota ja työmarkkinaosapuolia keräämään järjestelmällisesti ja avoimesti tietoa palkoista ja syrjinnästä työelämässä, jotta palkkasyrjintä voidaan tunnistaa;

20. Pyytää jäsenvaltioita varmistamaan, että yritykset laativat vuosittain selonteon miesten ja naisten samapalkkaisuudesta;

21. Pyytää jäsenvaltioita ottamaan huomioon samapalkkaisuutta koskevassa politiikassaan pienipalkkaisten alojen ongelmat ja syyt niiden olemassa oloon, mukaan lukien epäsuora palkkasyrjintä, joka johtuu sattumanvaraisista tai sääntelemättömistä palkkasopimuksista;

22. Pyytää työmarkkinaosapuolia sisällyttämään samanarvoisuuden käsitteen yhteisneuvotteluihin ja pyytää kiinnittämään erityistä huomiota matalapalkkaisiin työntekijöihin ja naisten työllisyyden edistämiseen, erityisesti nostamalla naisvaltaisten ammattien arvostusta ja pyrkimällä kehittämään strategian matalapalkkaisuuden torjumiseksi;

23. Pyytää jäsenvaltioita sopimaan nopeasti sosiaalipoliittisen sopimuksen muodossa työn ja perhe-elämän yhteensovittamisesta;

24. Pyytää jäsenvaltioita ja työmarkkinaosapuolia antamaan naisille mahdollisuuden olla mukana ja osallistua enemmän palkkojen määräämisprosessiin palkkaneuvottelujen aikana mukaan lukien tulosopimuksista käytävät neuvottelut, muun muassa nimittämällä enemmän naisia vastuullisiin tehtäviin ammattiliitoissa ja työntekijöitä edustavissa elimissä;

25. Pyytää jäsenvaltioita sekä työnantaja- ja työntekijäjärjestöjä käsittelemään laajasti Euroopan samanarvoisen työn samapalkkaisuutta koskevan menettelytapasäännön täytäntöönpanoa kaikilla politiikan tasoilla (Euroopan, kansallisella, aloittaisella ja yritysten tasolla);

26. Pyytää työmarkkinaosapuolia myös menettelytapasääntöä soveltaessaan tunnistamaan työnarviointi- ja luokittelujärjestelmään sisältyvän suoran ja epäsuoran syrjinnän ja poistamaan sen;

27. Pyytää työmarkkinaosapuolia järjestämään samapalkkaisuutta samanarvoisesta työstä koskevia tiedotuskampanjoita etenkin naisille ja sopimusten neuvottelijoille;

28. Korostaa tarvetta parantaa naisten peruskoulutusta ja ammattipätevyyttä sekä laajentaa eri vaihtoehtoja ammattien osalta;

29. Pyytää komissiota sisällyttämään miesten ja naisten tasa-arvoisista mahdollisuuksista antamaansa vuosikertomukseen asianmukaisen luvun samapalkkaisuuden alalla tapahtuneesta kehityksestä ottaen erityisesti huomioon muistiossa esitetyn strategian ja menettelytapasäännön tosiasiallisen samapalkkaisuuden saavuttamiseksi parantamalla perustietoja naisten palkoista, tiedon levittämisestä, koulutuksesta ja, milloin aiheellista, toteutetuista oikeudellisista toimista;

30. Pyytää komissiota analysoimaan vaikutusta, joka sosiaalisiin infrastruktuureihin, erityisesti lasten- ja vanhustenhoitoon tarkoitettujen julkisten menojen säästöllä on ollut naisten työllisyyteen;

31. Pyytää komissiota analysoimaan työllisyysstrategiaa, jonka se kehitti Essenin Eurooppa-neuvoston valtuutuksella, tasa-arvoisen kohtelun näkökulmasta ja sisällyttämään siihen myös naisten erityiset työllisyystavoitteet, mukaan lukien «samanarvoisen työn samapalkkaisuus»;

32. Pyytää komissiota tutkimaan yhteyttä epätyypillisen työn lisääntymisen ja naisten palkkarakenteen välillä;

33. Pyytää komissiota tutkimaan, kuinka voittoa tavoittelemattomilla aloilla ja sosiaalialalla voidaan panna täytäntöön strategia «samanarvoisen työn samapalkkaisuuden» periaatteen täytäntöönpanemiseksi;

34. Kehottaa puhemiestään välittämään tämän päätöslauselman neuvostolle ja komissiolle sekä työmarkkinaosapuolille.